**诸风门**

### 疠 风

**兼证治法**

头目眩晕 若右寸关脉浮而无力，脾肺气虚也，用补中益气汤。若左关尺脉数而无力，肝肾气虚也，用六味地黄丸。若右寸尺脉浮大或微细，阳气虚也，用八味地黄丸。血虚者，四物汤加参、苓、白术。气虚者，四君子汤加当归、黄芪。肝经实热者，柴胡清肝散。肝经虚热者，六味地黄丸。脾气虚弱者，补中益气汤。脾虚有痰者，半夏白术天麻汤。砭血过多者，芎归汤。发热恶寒者，圣愈汤。大凡发热则真气伤矣。不可用苦寒药，恐复伤脾胃也。

夏秋湿热行令 若饮食不甘，头目眩晕，遍身酸软，或两腿麻木，口渴自汗，气促身热，小便黄数，大便稀溏，湿热伤元气也，用清燥汤。